khistorydata/jeongjo-sjw-relations huggingface dataset:
정조 3년 · 목
予曰。刑曹參議尹承烈初度呈辭。已踏啓字。而又捧再度。校理洪明浩違牌傳旨。旣已入之。姑未及下。而復爲書入。此皆何故也。民始曰。似是紛撓之中。該房不能照檢而然也。予曰。近日政院。何不勵精乎。每事如此。則豈不可悶哉。民始曰。豈敢小忽。而自多不稱。甚惶悚矣。予曰。卿其檢飭勿放過也。
정조 3년 · 목
敎曰。欲爲召見而未果。江留明日辭朝。使之來待。
정조 3년 · 강
命軍器提調望單書入。
정조 3년 · 목
敎曰。俄者入侍。欲爲下敎而未果。軍器提調前望人。以望單書入。
정조 3년 · 강
承旨鄭民始陳疏自引乞遞。賜批。
정조 3년 · 목
疏略曰。奉朝賀臣洪國榮之休退。職在喉舌者。覆逆爭難。期於得請者。乃應行之事也。夫人皆可如此。況如臣之義共休戚者。尤當自別。不能措一辭進一啓。以回已許之聖心。以挽已去之高躅。滿心慙悚。如負大何。惟願速被重勘。公議之來。臣固伏罪之不暇。何敢爲一毫較卞之計乎。日昨之乍出旋入。不敢深引者。良以此也。臣與奉朝賀。一心相照。交契無異至親。今其辭事而去也。爲公而缺歎。爲私而倀倀。有倍於他。不善周旋。自速錯誤。此臣所以不欲復事揚揚於周行之間者也。乞削臣職。批以。卿之如此。可見爲公爲私之心。此時卿豈可如此乎。卿其勿辭行公。○敎曰左承旨批下。待開門牌招察任。
정조 3년 · 강
慶尙監司洪樂彬疏辭新除藩任。賜批。
정조 3년 · 목
批以。授卿藩任。予意有在。秋事方殷。卿其勿辭。速往欽哉。○敎曰。嶺伯批下。使之催促辭朝。
정조 3년 · 강
掌令洪明浩。以母病陳疏乞遞。批許救護。
정조 3년 · 강
修撰朴天行陳疏乞遞。賜例批。
정조 3년 · 강
正言姜★(人+寅)。持平宋民載。陳疏請奉朝賀洪國榮召還。幷賜批。
정조 3년 · 목
★(人+寅)疏略曰。臣於奉朝賀洪國榮。斂身而退也。竊有所驚惑。何賢臣之決去於立談之間。而不可留難。何聖主之許退於一疏之請。而不少持疑。乃千古未有之契。忽作千古未有之擧乎。儒賢悉陳慨惜之意。而聖上終不免悅而不繹之歎。雖以一介臣忘身之誠。有若長往不返者然。此豈殿下之聖明。而反或以私而害公乎。宰臣之至誠。而亦或先身而後國歟。臣不勝憂歎。而忽伏奉薇垣除旨。誠可言之秋。前後疏啓之未準請。今乃從人後而言。不過强聒而止耳。臣則大不然。惟此一臣之去。一日不還。則有一日之憂。二日不還。則有二日之憂。在今日國家急務。未有大於此者。殿下苟不以遂事而置之。亟回旣頒之麻。俾還遂初之行。則雖彼宰臣潔身之計。亦不竢終日。而思所以改圖之也。夫然後。君側之宿衛。可無疏虞。野外之儒賢。可能復致。惟聖明卽日召還。以幸國事焉。批以。疏事。日昨儒臣臺臣之疏啓。予意已悉之。更何煩複。爾其勿辭察職。○民載疏略曰。奉朝賀臣洪國榮之忽地丐身而退。此何事也。 宗社之得有今日。伊誰之功也。朝廷之賴而維持。伊誰之力也。謂此時君臣上下。無虞憂之端。而可以謝事而去耶。此爲一介臣自爲計則得矣。於國事何哉。伏願亟念 宗國之大計。卽日召還。批以。予意已於正言姜★(人+寅)之批。及之矣。爾其勿辭察職。
정조 3년 · 강
吏曹佐郞朴祐源疏辭修史之役。賜批。
정조 3년 · 목
疏略曰。昨夏因大臣莚奏。削科人李心淵。未修時政記。自丙申二月念後。至三月望前。及同年兼春秋入直時。自八月至十二月時政記。令臣替修事。陳白蒙允矣。顧臣無似。濫叨史職。幸蒙聖恩。特命出六。雖臣在職時。所當修者。猶懼不堪。尙可以替當他人所修之史。反壞廉防之重乎。況八月以後。卽臣去館後事。而藝苑諸臣。不患無人。則如臣之有情勢無文學者。尤不可以厭然代修也決矣。伏乞諒臣義之不可冒當。軫史役之不容遷就。特命無故史臣。俾卽替行。批以。所辭過矣。爾其勿辭。從速修納。
정조 3년 · 강
命兵判洪樂性牌招入侍。
정조 3년 · 목
敎曰。事雖可駭。此是無識下輩闌入之致。兵判豈能盡知。況此時此任。豈可輕易數遞。本事旣已妥帖。有卽爲擧行之事。兵曹判書洪樂性卽爲牌招行公。仍令入侍。
정조 3년 · 강
命龍虎營校卒分揀。
정조 3년 · 목
敎曰。向者龍虎營校卒分揀放送事。卽爲分付該府該曹。
정조 3년 · 목
敎曰。館直不備。違牌人員。旣命只推。救護外與陳疏受批人。幷卽牌招。推移入直。
정조 3년 · 강
宿衛所將官以下施賞有差。
정조 3년 · 목
敎曰。宿衛所管將校軍兵吏隸等姓名成册。旣已修整入啓。挾輦將官訓鍊都監把捴李延弼。哨官具壽漢。槍劍將官禁衛營把捴朴晉陽。哨官尹光宇。幷加資。敎鍊官嘉善金鼎。直赴張光郁。出身李廷復。閑良崔仁得。傳令武士閑良李載衡金重善。駕前別抄牌頭前僉使張鳳翕。出身高龍得。皆是首久勤。善地邊將。今日內口傳備擬。如無見窠。依觀武寸例。作闕調用。敎鍊官嘉義高時元。折衡安尙恒呂從周。幷加資。傳令武士折衡金春得。與他將校有異。加資。敎鍊官閑良禹敍疇史廷煥。出身異景基。幷邊將待窠。不待他軍門久勤。先爲調用。傳令武士出身金守白金景天。直赴朴文彩。閑良金衍信崔聖崙。出身金商鎭。幷自本營敎鍊官陞差後草記。駕前別抄金時鍊等五十人。當有區處之道。此是渠輩之賞典。而亦不可無視意之道。久勤邊將遞來後。還屬別抄。牌頭二人。依此邊將遞來。使之還屬事。分付本營。本所攔後次知敎鍊官嘉善徐尙郁金應麗。待令敎鍊官嘉善張鎭嵩。出身金命行。本所前排次知敎鍊官閑良崔致崙鄭觀裕。各內下筒箇一部賜給。本所入番標下軍安鴻逵崔尙崙金德麟李尙龍金重溟。首尾幾年。終始立役。效勞勤苦。曾所熟知。況其中有自聽政時傳令之人。三軍門別武士。今日內分定差下後草記。標下軍劉泰成金龍澤。前後御前知名已熟。今番遠 陵效勞最多。本都監別武士陞差允定後草記。欄後軍兵訓鍊都監軍兼司僕洪天輝等一百一人。禁衛營軍兼司僕金振興等六人。御營廳軍兼司僕金禹鼎等十五人幷各木綿五疋。米五斗賜給。攔後軍兵訓鍊都監軍良人尹殷昌等一百一人。禁衛營軍良人金尙彬等三十五人。御營廳軍良人韓光弼等四十七人。幷各兼司僕除授依中旬例。自今朔陞料題給。本所入番標下軍訓鍊都監軍兼司僕李時萬等七十七名。御營廳軍兼司僕申光周。招搖旗手兼司僕宋光喜等四名。衛內各差備旗手兼司僕崔萬奎等四人。各木綿三疋。米五斗賜給。本所入番標下軍訓鍊都監軍良人鄭光澤等三十六名。御營廳軍良人柳東祜等四名。招搖旗手良人李漢褔等六名。倂依攔後軍例。兼司僕除授。陞料題給。本所書吏張雲翼等六名。書題承傳。仍令該曹。從自願免賤。使令三名。文書直四名各。廳房直四名。如是自各軍門分差者。各給米三斗。木二疋。如無本役。則卽令分屬厚料布衙門。以爲區處收用之地。今此賞典。皆令今日內。或下批或施賞事分付。又敎曰。挾輦槍劍將官。下批後無論內外職。相當窠亦令明日政調用。又敎曰。賞典傳敎。皆令今日內捧傳旨。又敎曰。今已夜涼。宿衛將官將校調用。皆令明日政擧行。各軍門將官陞差。亦令明日擧行。又敎曰。今已夜深。政官待明朝牌招下批。皆令明日政擧行。又敎曰。今已夜深。兵判明日入侍。
정조 3년 · 강
召見江華留守李性源。慶尙監司洪樂彬于誠正閣。
정조 3년 · 목
辭陛也。○予曰。江留進前。性源進前。予曰。統禦營便是創設。凡諸擧行。比前自別。故兹以授卿。卿其下去。凡諸設置之方。如有可以上請者。卽爲狀聞可也。予曰。前留守非不善爲。而創設之餘。善後之道。惟望於新留守矣。仍敎曰。嶺伯進前。樂彬進伏。予曰。卿則地處異於他人。必須各別勉旃。無負朝家委畀之意可也。仍敎曰。兵曹判書入侍。洪樂性進伏。予曰。昨緣夜深。今始召見矣。卿之此任。雖是宿趼。而必爲勉旃可也。
정조 3년 · 강
召見兵曹判書洪樂性于誠正閣。
정조 3년 · 목
予曰。宿衛軍校。昨命區處。而僉使萬戶。各有幾窠乎。樂性曰。窠闕足可分排。而亦皆最優之處也。其中張光郁。以直赴而頃有折衝承傳。姑未下批。若以堂上窠擬之。則拘礙於直赴。欲以堂下窠備擬。則以其未經實職。故有違政格。此甚難處矣。又秦曰。宿衛所已罷。而所屬有區處之敎。臣何容更達。而今若一朝罷之。則將無攔後矣。旣無攔後。則駕後將單薄矣。駕後之單薄。豈不可悶乎。予曰。旣無其將。則其卒之有無。何須論也。
정조 3년 · 강
命邊將承傳中人。僉使勿拘備擬。
정조 3년 · 목
敎曰。邊將承傳中。已賞加而未下批人。僉使勿拘備擬。
정조 3년 · 강
命準瓜守令作闕。今日政擧行。
정조 3년 · 목
敎曰。吏批準瓜守令作闕。依觀武寸例。使之今日政擧行。
정조 3년 · 목
予曰。宿衛將校。昨命區處諸人。皆於今日政。以善地邊將守令備擬事。兼春秋出往。詳爲分付。仍敎曰。李兢淵使之來候可也。欲召見矣。
정조 3년 · 강
命槍劍將朴晉陽敍用。
정조 3년 · 목
敎曰。今聞政廳承旨微稟。槍劍將朴晉陽。方在罷散中云。敍用。
정조 3년 · 강
命注書李兢淵。六品遷轉。
정조 3년 · 목
敎曰。四年記注。勤勞夙著。且聞年紀亦多。豈可覊置而已。注書李兢淵。今日政六品遷轉。
정조 3년 · 강
刑曹參判金亮行。以草莾臣從縣道上疏。陳病乞遞。賜批。
정조 3년 · 목
疏略曰。臣一疾沈淹。歸思忙急。日間登對。旣孤鄭重之敎。臨發封章。又犯妄率之科。承宣槪行。太醫齎藥。臣是何人。叨此殊眷。而餘生無幾。報答末由。忽伏聞殿下詢于大臣。擢臣亞卿之秩。授臣司寇之貳。臣尤驚懍靡措。夫二品命德之器。所係尤重。上不可以輕授。下不可以冒膺。若其發跡畎畝。光膺簡拔。則自非儒林宿望叶於公議者。莫宜堪之。以臣空疏癃病。驟躐至斯。臣之過分之災。雖不足恤。其爲累則哲之明。當如何哉。伏乞亟遞臣職。收其資級焉。批以。向日晉秩。寔循朝廷之公議。卿何用辭爲。卿其安心勿辭。俟少間卽起上來。仍命遣史官傳諭。
정조 3년 · 강
平安監司李徽之陳疏請往省先壠。賜批許之。
정조 3년 · 강
兵曹參判李義翊疏陳私義乞遞。批下該曹稟處。
정조 3년 · 목
疏略曰。臣於見職。竊有私義之難安者。臣父副捴管之任。以臣之本兵相避。旣以遞免。臣之去就。非所可論。伏乞亟許遞改。以安賤分。批以。疏辭下該曹稟處。
정조 3년 · 강
召見副司果李兢淵于誠正閣。
정조 3년 · 목
予命李兢淵進前曰。俄命陞六。於爾雖好。而予甚悵然矣。兢淵曰。得蒙特恩。不勝感泣。而耿結微忱。不能自已也。予曰松留何當上來乎。兢淵曰。昔疾尙未快愈。當俟小勝。似卽上來矣。
정조 3년 · 목
敎曰。軍士房承旨入侍。○予曰。三司在外之人多乎。祐源曰然矣。
정조 3년 · 강
命大司諫趙英鎭。持平林道浩。更爲牌招。
정조 3년 · 목
因英鎭等牌不進罷職傳旨敎以。許久闕啓。今則合啓一事。置之相忘之域。此等義理。亦有不承權輿之歎乎。近日三司之以違牌爲事。揆以分義。亦極寒心。只推更爲牌招。此後政院另加察飭。
정조 3년 · 강
砥平儒生幼學申履權上疏陳諸條。賜批。
정조 3년 · 목
疏略曰。王政之大者。莫先於田政。而我東方禮樂典章。一遵華制。而至於田政。則與中國判異者。蓋其壤地偏小。東土數千里。元無百里平原廣野之地。是故箕聖井田之法。只行於平壤一區。然則井田之法。勢難行於我國。而其他殷人之助法。周人之徹法。似可行矣。然而未行者。亦緣土地肥瘠各異。田畓相半也。故國初田制。以六等定其土品。而大同之法。一結收米二十四斗者。蓋其參量裁作。一爲平均之意也。議者曰三代之田制。皆取什一。漢唐以來。則或取什之三焉。至於我國六等之制。大同之法。比諸三代。未滿什一之制。倣於漢唐。尤甚輕歇云。此說果然。而其中亦有不然者。三代之制。則尙矣不可論。而漢唐之規。則歷觀前史。中原土地。勝於我國。而收租之法。一徵其稅。則凡他差役。不責於田而責於人。故所稅云多。亦有相當處。而至於我國。則土地下於中原。而收稅之外。又多策應之事。而專責於田結。若然則旣責他役於田結。而又徵重稅。則民不堪。田皆廢矣。此則決不可論者也。我國田稅。若是輕歇。而奈之何民不卿生。土皆荒廢。田疇處處陳棄。杼軸家家空虛。十室無一家之樂業。田土若是陳荒。故賦稅年年減縮。國用凋竭。經費每患不足。今之國事。寧不岌岌哉。目今民情。若是倒懸。則不可以加賦。以資經費矣。近日國用。如是罄竭。則亦不可以減賦以悅民心矣。今生民之貧困。田野之荒廢。國用之匱乏。其病卽在於量田不均。賦稅偏重之故也。臣請條列而陳之。何爲量田不均。蓋六等之制。隨其土品厚薄。定其高下矣。若或誤其等數。則民受其害。國受其弊。何者。當其量田之時。官長不爲親審。委之下吏。任其幻弄。一等上上田。變爲下等。此則富民有勢者之田。五六等薄土。化爲上上田。此則窮民無勢者之土也。一錄於量案之後。公家從其所錄等數而責稅。乃以下等之田。納上等稅。豐登之歲。猶不足以當其稅。況歉歲乎。公稅猶不足。況私食乎。其勢不得不棄而不耕。公家則不察其弊。依前徵稅。此所謂白地徵稅也。民安得不困而離散乎。稅安得不縮而減數乎。此則量田不均之弊也。何爲賦稅偏重。夫一國土地。莫非王土。則其所惟正之賦。宜有一定之法。夫各軍門各衙門屯田。處處有之。而其爲定稅。則比戶曹所捧。幾倍加徵矣。以臣所居鄕言之。畿甸關東之間。多有守禦廳屯田畓。而年年收稅。毌論豐凶。每一卜。穀則一斗五升。錢則十六文。其視戶曹大同之例。五升穀六文錢加徵。軍門需用。雖曰緊要。比諸度支經費。其輕重果何如。而其稅則反重。其於事體何。其不均哉。雖在膏饒之土。猶不堪其偏重。況畿甸關東之地。石田磽确。收獲甚零星。而納此重稅。民豈堪當乎。其勢不得不廢棄矣。食土之民。旣失其耕。則勢不得不離散。是故畿甸關東之間。村落稀疏。土地荒廢。此則賦稅偏重之弊也。豈非尋常細故哉。目今悠悠萬事。莫急於此弊。先救此弊。然後生民可以保存矣。經費可以支堪矣。凡矯弊之道。有二策焉。其一。卽改量田平賦稅之事也。改量公平。亦甚難。自朝家勿送改量使。而各使其邑宰與本邑解事人。從容尺量。則可無搔擾幻弄之患。而亦豈無公正者乎。且居其邑者。若用私。則一鄕之耳目雖掩。居其土則其中饒瘠。亦可以易辨。而無相蒙之患矣。至於改量時等數。則惟以上等少而下等多爲主。且於山上瘠薄之地。海邊斥鹵之土。則六等之外。加定七八等。以至於九等十等。亦無妨矣。如此定其等數。則民無棄廢之土。而樂爲之起耕。此非但蘇弊之道。又有增賦之益矣。至於賦稅偏重之弊。則毋論各軍門衙門。其所收稅。一如度支大同之規。每一卜一斗穀外。使無加徵。代錢者亦然。則田必無陳。其所收。比今五升加徵時。亦當倍簁矣。此於軍門。亦不失矣。其於田政。亦均賦矣。此爲今日救弊。去其太甚之一大政。而在朝廷號令之間。何憚而不爲乎。其二。乃上下無損。民國有益之術。而亦關於田政。卽築堰築洑之事也。我國地勢。三面環海。故沿海諸處。築堰築洞作畓之地。比比有之。我國山川。溪澤縈紆。故有水根處。築洑築堤。灌漑蒙利之地。處處有之。而此非一人之力所可辨者。必得衆力。然後可完其事矣。如此等處。則自其邑。必給軍丁。以助其役。俾得完築作畓。則民業可廣。國賦可增矣。此爲公私無害有益矣。朝家設置堤堰司者。蓋爲此也。而近來堤堰司。名存實無。專不申飭。雖或有民訢行關。而道臣邑宰。謂以擾民。慢不施行。好箇土地。公然棄置。豈不可惜。而爲田政之大欠乎。今果能均量田平賦稅。則國中一無陳荒之土。又許民築堰防洑。則國中多有膏饒之畓矣。至於士風之規正。科制之變通。惟在有司之責。臣不敢越樽而妄論焉。批以。疏辭令廟堂稟處。
정조 3년 · 강
大司諫趙英鎭。持平林道浩避嫌乞遞。賜批。
정조 3년 · 목
英鎭避嫌略曰。臣自來情勢。亦難冒膺。而於召牌之下。坐犯違傲。蹙伏竢勘。殆近數旬矣。新除之初。以遇災不言。聖敎截嚴。諫臣憲長。相繼自引。幷蒙恩遞。而臣則獨以傳旨之未下。不得與兩臺同爲引避。而若其當言不言之罪。固無異同。今者只推之命。特出格外。合啓之曠。致煩飭敎。目下情地。便同已遞。請命遞斥焉。道浩避嫌略曰。臣於前秋參叨諫院也。以伏閤之爭。不爲繼發。重被人言。伊後憲疏。以臺閣不得其人等語。論斥備至。則臣亦其時臺閣中一人也。追思至今。滿心惶恧。而今臣復叨臺地。豈可以時月之久。晏然冒出哉。況於日前諸臺以遇災不言之罪。引避退待。繼有一幷許遞之命。則其不言之罪。臣亦難免。臣則以違牌傳旨之未下。獨漏於現告中。臣之情地。尤爲惶蹙。請命遞斥。竝批以。勿辭。亦勿退待。
정조 3년 · 강
事變假注書金聖準。以吏曹判書宋德相附奏馳啓。
정조 3년 · 목
狀啓以爲。臣奉聖批。馳往傳諭于水原萬義村吏曹判書宋德相所住處。則以爲。臣披肝冒瀆。方俟威罰。不意近侍遠臨。傳宣聖批。縷縷辭敎。可泣鬼神。臣非木石。何以爲懷。不覺感涕交逬。噫。臣於從前殊遇。及今恩諭。自有君臣以來所罕有者。臣之感激圖報。曷有窮已。只是匪據之重任。旣難冒膺。且今賤疾。値寒添劇。長時委痛。無以自力趨命。謹當稍俟病間。更入文字。申暴血懇云矣。
정조 3년 · 강
命昌城尉黃仁點。給由馬澆奠床備給。
정조 3년 · 목
敎曰。昌城尉掃墳時。給由馬澆奠床備給。
정조 3년 · 강
命具壽漢尹光宇。口傳付相當窠。待下批。守令卽爲檢擬。
정조 3년 · 목
因吏曹壽漢等俱未經正職。不得備擬守令啓稟。有是命。
정조 3년 · 강
命當該中官削去仕版。
정조 3년 · 목
因吏曹公山判官他道聲績守令幷擬草記。敎以。俄已改點以下。而此是善治守令。又是準職承傳。則況此時民事方殷之時。有難移擬。初以副望落點。亦以此昨日筵中。有所下敎矣。觀此啓辭。始知再昨夜點下時。因倥傯。中官有此誤錯。至今不卽刀擦。以至混下之境。此雖小事。關係非細。當該中官。爲先令內侍府削去仕版。此啓辭勿施。
정조 3년 · 강
有政。吏曹參判兪彥鎬。兵曹判書洪樂性進。
정조 3년 · 목
以李度默爲校理。趙尙鎭爲修撰。尹行修爲副修撰。李福源蔡濟恭爲知經筵。李在簡爲同經筵。鄭晩淳爲同義禁。李延弼爲朔州府使。朴晉陽爲高原郡守。銀溪君楔。茂林君塘。鄭好仁爲都捴管。金光國爲副捴管。具壽漢爲定山縣監。尹光宇爲機張縣監。
정조 3년 · 강
政院議啓請允許三司之啓。賜批。左副承旨朴祐源。同副承旨南鶴聞。
정조 3년 · 목
議啓以爲。向者雷異。聖心警懼。十行綸綍。思聞讜言。言者多以誅亂逆嚴懲討。爲應天弭災之實政。而殿下不賜允許。求言之聖意。安在。今者三司之啓。又發於久曠之餘。而不允之批。又復如前。臣等不知聖心爲何顧惜。而遷就至此。惟愓然改圖。亟揮乾斷焉。批以。事有近於應文。則言雖複。不足以感人心傾人聽。故匹夫之言。或重於泰山。諫官之言。或輕於鴻毛。蓋其事之誠與僞。而言又隨以爲重爲輕焉。予則以爲。近日院議之啓。不幸有應文之歎矣。三司之紙。謄故而傳。亦非無是嫌。此則猶屬不易之常規。固不可因噎廢食。至若爾等之啓。旣與三司有間。則所謂有亦可無亦可者非耶。每一三司之詣臺。爾等輒具十行啓草。不但在爾等。抑已勞矣。自予觀之。亦不無訖可止之之念。想爾等之一般此意也。向以此有所停當於筵席者。又復如前呈啓。豈其院僚。多有新入之人。而筵敎有無。未及叨聞之致歟。雖以卽事言之。今見夜漏向曉。曉鍾已動矣。念及國是。中夜繞壁。猶不覺其彷徨。而重之爲院議之啓所擾惱。殆又至於失睡明發。予亦豈不太疲而太憊乎。適因應文之擧。敷此務實之諭。更冀爾等。擇斯誠爲輕重之際而取捨之也。
정조 3년 · 강
詣仁政殿月臺。親上 王大妃殿表裏。仍受賀。
정조 3년 · 목
具遠遊冠絳紗袍。乘輿出仁和門。詣仁政殿月臺降輿。就版位。跪進表裏後。仍陞座陳賀訖。○敎曰。朝者旣下毛具之命。而東西班多不毛具。命令之下。此等不難之事。亦不擧行。極爲駭然矣。○降座。乘輿由仁和門還內。
정조 3년 · 목
予曰。大臣奏事可也。領議政徐命善曰。此狀啓二本。一則守禦使啓本。一則北伯徐浩修啓本。當回啓。而臣則嫌不可可否。令左相爲之宜矣。予曰。前例然乎。左議政洪樂純曰。別無前例。領相回啓無妨矣。予曰。領相之言。無足怪者。左相回啓可也。樂純曰。頃者惠堂。以李普行差出者。可謂得人。誠好矣。而近來五六十年先生案中。無嘉善兩堂之例。且普行。本年寒素之人。資歷未滿。遽叨擢任之眷。渠常惶悶。托臣以必爲導達。期於圖遞。自上特許遞免。以爲成其美則似好矣。予曰。惠堂猶云可矣。而長興庫提調兼任。豈有前例乎。此非美事矣。樂純曰。前此有一二之例。而實非美事。故臣每欲仰達而未果矣。予曰。旁照前例。則惟麟漢一人。一政入二首望。而決非好例矣。予曰。江界事誠悶矣。今番不可不擇擬。各薦可用之人可也。命善曰。擇差之道。必擇寬猛得中者。乃可堪任。而實難其人矣。樂純曰。治郡之能。多在於南行有聲績者。其中若以如兪彥鉉鄭景淳者差送。則庶有蘇弊之效矣。予曰。以文臣勿拘資級爲之則無妨矣。柳戇方在罪名中。而其人筋力好矣。可以堪用於此等處矣。僉意何如。命善曰。果好矣。樂純曰。其人本來勤幹。若付以此任。則必善爲之矣。予曰。判尹入來乎。命善曰。以肅單未下。不爲入來。予曰。藝文提學。昨日承命入來。從今以後。似當出仕矣。命善曰。向來箕營債事。尙以猜礙云矣。予曰。聞其事則已爲收殺云。似無更嫌之端矣。命善曰。事體則當然矣。樂純曰。以實錄廳事言之。蔡濟恭所掌之役。尙無頭緖。甚可悶矣。禮曹判書李福源曰。恩信君禮葬事。有議大臣定行之命。故問議大臣。則當取中於二等三等之間矣。命善曰。二等三等禮葬凡節。別無差等。而但軍丁數。有多小之分矣。予曰。經費當入幾何。戶曹判書金華鎭曰。所入不過千餘兩矣。予曰。自內當有上下者矣。命善曰。若有自內上下者。則該曹所費。似不滿五百餘兩矣。予曰。有事小而所係非細者。有事大而所係則小者焉。近來堂陛不嚴。分義掃地。以目下一事言之。朝家之設置軍門。實爲捍王室防盜賊。俾無犯分凌上之弊。而昨日捕校事。可謂無前之事。奉命掖隸。任自毆打於闕門之外者。此何事乎。當該大將。若能隨事小心。則豈有此等之擧乎。此雖微事。若此不已。則古所謂履霜堅氷之漸。亶在此矣。命善曰。誠如聖敎矣。軍門若小心。則豈有此無前之擧乎。樂純曰。捕校作黨。毆打奉命掖隸。而半夜喧聒於禁門之外。萬萬驚駭。大將若能常時嚴飭。則豈有此弊。大將則罷職。當該捕校。則回示沙場。限死決棍後。邊遠充軍。以警日後。斷不可已也。予曰。近日則與前尤異。宿衛旣罷。軍門檢飭之道。宜一陪於他時矣。至若訓將。則當朝宿將。故予特以更爲委任。可謂安枕而臥矣。至於他軍門新大將。予未知其人之何許。而凡係檢飭之事。尤豈非愓念處乎。聞禁衛別軍官。亦參其中云。禁將明日沙場回示可也。命善曰。此等事嚴治然後。可無後弊矣。予曰。原犯捕校。決棍幾度乎。兵曹判書具允鈺曰。決棍十度矣。予曰。本事。大將不知云乎。知事具善復曰。不知云矣。予曰。大將之不得聞知。亦是常時無紀律之致也。若紀律常時嚴整。則豈有如此之事。而初不知之之理乎。其時同犯諸捕校。各別査覈。決棍汰去可也。予謂刑曹判書鄭尙淳曰。罪人金學成。負罪至重。各別嚴囚痛治可也。尙淳曰。已使郞廳。具枷杻嚴囚矣。予曰。今日異於他時。三司之不爲傳啓。有前例矣。
정조 3년 · 강
許施廣州等邑拯米停退之請。
정조 3년 · 목
領議政徐命善啓言。卽見京畿監司鄭好仁謄報。則以爲。廣州等六邑所在敗船拯米。合爲九百五十一石。皆是年久條。南陽所在拯米三百十七石。卽戊戌條也。各年舊還。旣令停退。則同是舊逋。而獨爲責徵。恐欠一視之澤。廣州等邑年久條拯米。特許停退。南陽所在戊戌條拯米。三分二停退事。請令廟堂稟處矣。請依狀請許施。從之。
정조 3년 · 강
命唐錢貿來人。一依犯禁例科罪定式。
정조 3년 · 목
領議政徐命善啓言。頃以唐錢事。有所仰達。而雖以灣府定式之不無可據。貿來之人不施重律。若不申加嚴飭。則後弊難保其必無。自今番使行爲始。唐錢貿來之人。一依犯禁例科罪之意。請定式施行。從之。
정조 3년 · 목
領議政徐命善啓言。近來京外殿最。漸致懈弛。徒歸文具。殊無勸懲之實。寧不慨然。見今八道方伯。適皆初當殿最。愼終惟始。此其時矣。從實黜陟。俾有成效之意。請另加嚴飭。敎以。所奏甚好。依此申飭。
정조 3년 · 강
太廟儀軌添錄時紙筆墨。命各該司進排。
정조 3년 · 목
領議政徐命善啓言。 太廟儀軌添錄事。旣承下敎。今當擧行。而自前修正時紙筆墨。自各該司進排。能書書吏。量宜使役。如有政院日記考出之事。則待本署移文。令事變注書謄送矣。今亦依此例爲之之意。請分付。從之。
정조 3년 · 강
命廣州還穀己亥條。明秋收捧。
정조 3년 · 목
左議政洪樂純啓言。守禦使徐命膺狀啓。枚擧廣州府尹宋煥億牒呈。以爲。丁酉年因繡衣書啓。城內民人所受還穀。分等備納事定式。而戊戌停捧條。實無備納之望。戊戌條一千石。今年收捧。己亥條一千一百二十石。則明秋收捧。以紓一分民力之意仰請矣。請依狀請施行。敎以。依狀請施行。
정조 3년 · 강
許施關北移定蔘價添劃之請。
정조 3년 · 목
左議政洪樂純啓言。咸鏡監司徐浩修狀啓。以關西移定蔘五斤。本價不敷。蔘直踊貴。從前添價區劃。亦有已例。南差需庫儲留錢中一千六百兩。劃給於貿蔘之意狀請矣。請依狀請施行。予詢領相。領議政徐命善曰。蔘直踊貴。則勢不得不劃給添價。而北關穀簿。因昨今年停退。所儲不多。姑就有裕之差需庫。推移用之。恐似無妨。且此貿蔘。不過一時事。似無日後難繼之慮矣。從之。
정조 3년 · 강
命戶曹經費。以關西別備錢三萬兩取用。
정조 3년 · 목
戶曹判書金華鎭啓言。本曹經用。雖是常年。每患不足。而今年則適當有事之時。且各道應納九萬兩錢。初不分定。故來頭需用。實無支繼之道矣。關西別備錢四五萬兩。稅小米一萬石許劃然後。庶可以補用於新捧之前。請下詢大臣處之。予詢大臣。領議政徐命善曰。曾聞有司之臣。因經費之不敷。請得關西米一萬石。則皆以爲夥然矣。近來漸致增加。所請之數。若是過多。此誠難繼之道。且聞關西所儲。亦有匱乏之慮。至於小米。則當此豐歲。何能準價貿來。以補實用乎。臣意則別備錢三萬兩。先爲劃給似好矣。予詢左相。左議政洪樂純曰。關西穀簿不敷。一年所入。通計不滿九萬石。而十二店支放。山郡中山諸邑應下除之。則所餘亦不多。此則似難着手矣。無已則別備錢三萬兩。或可取用也。從之。
정조 3년 · 강
領議政徐命善啓請掖隸毆打捕校邊遠充軍。賜批。
정조 3년 · 목
命善啓言。捕校之作黨喧聒於深夜禁門。誠一變怪。其爲法綱之隳盡。後弊之難言。不但在於奉命掖隸之受其毆打而已。不能檢飭之大將。僚相旣已請罪。而當該捕校。則不可以決棍薄罰。有所勘斷。請邊遠充軍。敎以。若論不能檢飭之罪。則不可罷職而止。而事屬眚災。不允。捕校事。詳諭於院啓之批。卿等所奏。則差有異焉。邊配死棍。恐涉過重。當量處。
정조 3년 · 강
副校理李儒慶請捕將定配。禁將削職。賜批。
정조 3년 · 목
儒慶啓言。咫尺禁門。捕校之毆打奉命掖隸。此漸不可長。不能檢飭當該捕將。亟施定配之典。禁衛別軍官。旣已同參。禁衛大將削職宜矣。批以。大臣擧條已諭。此則過矣。更責來後可也。不允。
정조 3년 · 목
敎曰。以惠堂兼管此庫。曾無是例。至一二兼帶之例。決非比擬者。長興庫提調李普行改差。
정조 3년 · 강
命前承旨柳戇敍用。
정조 3년 · 강
刑曹參議李在學。以母病陳疏徑行。批許往護。
정조 3년 · 강
吏曹參判兪彥鎬。以母病從縣道上疏乞遞。賜批。
정조 3년 · 목
批以。孰知卿母精力之尙旺。情理雖懇。分義亦重。疏辭。任卿之爲也。
정조 3년 · 강
命召對繼講册子不足之數。更爲草記。
정조 3년 · 목
弘文館啓言。召對繼講册子。以東國通鑑爲之事命下矣。本館所在。只有二件。侍講院移來不秩者。亦是一件。御覽件及諸講官件。何以爲之。敎以。以此三件。爲上下番及參贊官件。以芸閣所藏件。爲翰注件。不足之數。更爲草記。
정조 3년 · 강
有政。吏曹參議鄭元始。兵曹判書具允鈺進。
정조 3년 · 목
敎曰。政官牌招開政。○以姜忱爲校理。蔡濟恭爲判義禁。柳戇爲江界府使。雲山君楢爲都總管。金廷遇爲全羅右水使。
정조 3년 · 목
敎曰。以本事宣示。在於昨夜。則持被館中。宜無不知。如無請勘。入侍前箚論。未爲不可。而乃於筵敎縷縷之後。大臣請罪之餘。繼以陳之。得無不先不後之歎乎。固知乃言之遇事激發。而外面觀之。殊涉如何。向者疏陳。言甚剴切。今此薄警。意在責備矣。俄者發啓玉堂推考。
정조 3년 · 강
命捕校玄喜慶等。更加決棍放送。
정조 3년 · 목
兵曹啓言。同情捕校左邊玄喜慶。右邊李匡國。竝爲捉致。禁門作黨聚會喧喝委折。同情幾人作挐節次。嚴棍推問。玄喜慶招內。渠去夜待令於闕下矣。聞五牌部將文泰興。執捉別監及司鑰。爭詰於丹鳳門外。渠欲知其曲折。與同任李匡國往見。則泰興與別監司鑰。坐於門外。司鑰謂泰興曰。奉命之人。謂以犯夜。欲爲執捉。至破衣服。如此之事。前所未聞。泰興曰。初則認之以犯夜。而欲爲執捉。相詰之際。自致裂衣之境云。別監謂渠曰。彼捕校謂吾輩犯夜。將欲捉去。吾以爲奉命別監。何可執捉乎。捕校乃反裂破司鑰之衣服。誠極駭痛云。渠聞甚驚駭。謂泰興曰。奉命之人。欲爲執捉。以致此境。極爲迷劣矣。匡國爲泰興對司鑰。有所緩頰之語。未及回去。別監以爲不緊之捕校。何爲參涉而不卽去乎。渠與匡國。還歸信地。實無同情喧喝之事。渠兩人外。無他捕校云。李匡國招內。渠去夜待令於金虎門外矣。捕卒來言。丹鳳門外。有喧嘩之聲。似或有留門之事云。渠與同任玄喜慶往見。則文泰興與司鑰金學成武監。同坐於門外。渠見司鑰上衣裂破之狀。驚問其委折。則司鑰以爲。今方承命入闕。而五牌部將。謂以犯夜。欲爲捉去。執持爭詰。至於破衣之境。豈有如此駭憤之事乎。渠本與金學成相親。故欲爲解紛之計。謂學成曰。彼捕校不識人事。而有此駭擧。幸勿爲咎云。則別監以爲。不當之捕校。何爲來此。而如是雜談乎。極爲不緊。須卽回去云。渠心甚憮然。顧謂喜慶曰。別監奉命。招去司鑰。而敢欲執捉。文泰興人事。極爲沓沓云。仍與回到信地。至於同情喧喝。實無是事。捕校則渠兩人外。更無他校之聚會云矣。敎以。更加各別決棍五度放送。
정조 3년 · 강
推兵曹判書具允鈺。
정조 3년 · 목
承旨李義弼啓言。旣有侍衛軍兵毛具下敎。而多不毛具。事體未安。不能檢飭之兵曹判書具允鈺請推考。又啓言。朝者旣有毛具下敎。而東西班多不毛具。事體未安。不善檢飭之東西押班監察。請推考。竝從之。
정조 3년 · 강
大提學黃景源陳疏乞遞。賜批。
정조 3년 · 목
批以。卿之辭過矣。勿辭行公。○敎曰。大提學批下。日事違召。此何分義。卽爲牌招。使之斯速製進。
정조 3년 · 강
都承旨鄭民始陳疏乞遞惠堂之任。賜批。
정조 3년 · 목
批以。大同重任。不可輕遞。卿其勿辭行公。
정조 3년 · 강
慶尙道儒生金峋等六十三人。洪忠道儒生朴東龜等十七人。黃海道儒生李泰彬等五人。上疏請河弘度追削。廣成等屛裔。賜批。
정조 3년 · 목
疏略曰。逬臣仁弘爾瞻。 聖朝之元惡。綱常之讎賊。而至於玄逸。陰嗾逆徒。主張凶論者也。其瓜牙聖鐸昌道世楗之虎稷輩。亦皆凶黨之廢棄者也。雖其黨類。旣在正法之後。亦不敢顯稱之者。以其本性存焉也。然嶺人故縣監河弘度者。有文集行於鄕黨。臣等就覽之。乃其曾孫大觀之所刊行者。而其文字中。尊崇仁弘爾瞻諸賊及玄逸諸黨者甚多。其稱瞻弘則必書姓官。稱玄逸則必書別號。若昌道世楗諸凶。無不以賢士待之。是以亂逆之徒。甘心立幟。敢與君父爲敵。以此言之。今日之治逆。其果塞他日之憂乎。唯先正臣文成公李珥。文簡公成渾。卽吾東之大賢。弘度乃敢詆之曰。元豐大臣。力主荊公之論。世亦有龜山之排抑耶云云。夫安石者。有宋之罪人也。而弘度以兩先正比而方之。至於先正臣文正公宋時烈。卽百世之師表。彼弘度又敢疪摘。不遺餘力。此等文字。無非出於仇賢毒正之心也。弘度心術之陰慘。有不可言者。而大觀。以其祖眞以爲大賢也。私自追配於晉州鄕賢祠。其爲變怪。不其大乎。是以前日道臣。議干廟堂。黜弘度於院享。毀其刊板。竄配大觀矣。間者放還。復享其祖。其祖文集。終無毀破之意。其時道臣聞以大駭。又令黜享。而今者大觀已死。其族廣成。與其邑士姜必儁鄭殷臣李周耇等。復享弘度。弘度文集。乃敢顯倡。無所顧忌。世道之紊亂。人心之放恣如此。而其可謂義理明乎。乞降明旨。黜弘度之位版。火弘度之刊集。仍令追削其官職。而廣成必儁殷臣周耇等。施以屛裔之典。批以。疏辭極爲猥越矣。
정조 3년 · 강
還差 實錄堂上金鍾秀李在簡。
정조 3년 · 강
命疏頭儒生停擧。捧入承旨推考。
정조 3년 · 목
敎曰。儒疏無論本事是非。考之公家文字。元無一字半句之以此等事載錄者。則于今幾年之後。焉敢以瑣屑之事。煩浼朝廷乎。此不係於重斯文嚴隄防之義。而徒傷國綱。此不處分。許多猥越之請。其將日造公車。猶以儒疏爲名之故。雖下數字之批。亦不可仍而置之。疏頭儒生停擧。政院之曲循捧入。殊非出納惟允之義。當該承旨推考。
정조 3년 · 목
以朴漢奎爲泰川縣監。
정조 3년 · 강
命罪人朴大成。不待時處斬。李宜蕃罪狀。論理稟處。
정조 3년 · 목
刑曹啓言。因京畿監司鄭好仁啓本。楊州朴大成。刺殺郭處仁情節。已爲具格結案。故照律報議政府之意。覆啓蒙允。而考律則殺人得財者。不待時斬。臣等矇然不察之失。惶恐待罪。而罪人朴大成。以不待時處斬之律。請更爲修整以入。允之。敎以。予則以爲。卿等不無詳此忽彼之失焉。今因草記。取考啓覆文案。則海州罪人李宜蕃罪狀。與大成一而二。二而一。若論其情狀之絕悖至凶。則宜蕃之惡。實有浮於大成。卿等獨於宜蕃所勘待時之律。何不覺悟其當初律名之枉謬乎。見今三覆隔宵。不可不及時議讞。以此卿等知悉。以爲劃卽論理稟處之地可也。
정조 3년 · 강
召見承旨金勉柱于誠正閣。
정조 3년 · 목
予曰。明日是啓覆。而啓覆文書。達夜考見。屢回披閱。而終無可活者。極爲矜悶矜悶。至如殺獄罪人李宜蕃情節。絕悖窮凶。如此獄事。萬無可疑。故俄於刑曹草記批答。已諭矣。
정조 3년 · 강
命姜胄顯上言事。更令行關本道。卽速擧行。當該堂上罷職。
정조 3년 · 목
承旨金勉柱啓言。八月 陵幸時。固城居民姜胄顯。以驛卒頉免事上言。其時回啓判付。有令道臣親執詳査公決後。形止狀聞之敎。而該道尙無査問之事。故詳問其委折。則該曹行會出付於姜胄顯。中間浮沈。初不到付於該道監營云。莫重回啓判付之不送本營。私給訟者。事未前有。大關後弊。伊時行會堂上重推。更令本曹。行關本道。請以爲卽速擧行。從之。敎以。措辭判付之下。該曹擧行。極爲駭然。當該堂上罷職。
정조 3년 · 강
分揀時囚李柱國。
정조 3년 · 목
因義禁府議處草記。敎以。旣示飭勵。事在無情之科。將臣體重。何必照律。今番則特爲分揀放送。
정조 3년 · 강
王大妃殿進御加減蔘香散。命今姑停止。榻敎也。
정조 3년 · 강
御宣政殿。行三啓覆。
정조 3년 · 강
命蔭十窠之移差文官。毋敢違越。
정조 3년 · 목
領議政徐命善啓言。蔭十窠之移差文官。寔出於振滯疏鬱之聖意。則爲政官者。固當隨闕隨塡。俾滿十數。而或先推移。或出甄復。行之未久。還屬蔭窠。當初變通之政。終歸無實而已。作闕後不爲充代之前後政官。二竝推考。今月雖値儲窠。未滿之數。勿拘塡差。此後則着念擧行。毋敢違越之意。請申飭該曹。從之。
정조 3년 · 강
命北京交易回咨撰出。下送于使行所到處。
정조 3년 · 목
領議政徐命善啓言。北京禮部交易咨文。今始出來矣。回咨依例撰出。定禁軍騎撥。下送于使行所到處。請以爲齎去之地。從之。
정조 3년 · 강
命文官陞六人。隨窠調用。
정조 3년 · 목
左議政洪樂純啓言。文官年五十以上參下。皆令特爲陞六者。蓋出於疏通之意。而四十人中。尙無一人付職者。反不如初不出六。食其參下之祿。此豈當初疏滯之意哉。此後則申飭銓曹。隨窠次第調用。請俾無如前積鬱之弊。從之。
정조 3년 · 강
修撰嚴思晚疏陳諸條。賜批。
정조 3년 · 목
疏略曰。昨筵登對時。聖上以近日言路之不開。深示憂歎。繼以論思之地。亦事循默。至有責勉之敎。臣惶愧靡措。不覺感泣。嗚呼殿下旣憂言路之不開。則亦知言路之所以不開者乎。三司討逆之論。卽擧國之同情。殿下亦知其不可不用法。而兩逆魁之尙今戴頭於覆載之間者。專由於拘私恩而屈王章。終古以來。豈有三司伏閤不得請逐止者乎。請討之擧。閱歲相持。此何等大義。而猶尙如是。則顧何望言路之自開乎。亟從三司之請然後。言路始開矣。殿下凡所施措。罔不在於憂民。以今歲八路之同豐。軫恤民隱之敎。倍於歉歲。臣不勝欽仰。而如傷之念。雖甚懇惻。奉行之臣。不善仰體。則恩敎易歸於虛文。徒言無補於實政。昨年嶺南逋糴之今年徵捧者。屢次飭敎。減之又減。此誠莫大之惠政。守令之奉行者。必須量度民情。均排折捧然後。實惠可以下究。而外邑擧行。率多久遠未捧。變換督徵之弊。此若不能痛禁。則終使懷保之澤。閼而不宣。伏願嚴飭方伯。俾杜其弊焉。王言之體。所貴簡重。而每覩傳敎。則一札十行。丁寧反復。小無一毫之餘蘊。此蓋聖上燭理甚精。發言成章。而諄複之際。或有費辭之歎。惟願深體如綍之義。以軫傷煩之戎焉。朝廷氣像。貴在寬和。而殿下於發號施令之際。或不無急遽之歎。雖於閑漫不急之事。一切催督。頃刻傳敎屢下。此雖出於振肅頽綱。飭勵群使之聖意。而自下擧行。因是而或致忙後錯了之患。不但政令之有傷嚴急。其在㴠養之工。亦恐有妨。伏願深留聖意焉。守令數遞。實是外方無窮之弊。迎送之際。民受其病。簿書之間。吏緣爲奸。且守令責任甚多。雖素著治績者。不能一二事得失。而少絓文綱。而輒遭譴斥。此甚可惜。而至於道臣。則事體尤別。不可以一事之失。遽加斥黜。雖以今番湖南道臣事言之。査啓旣到。而喉院誤爲請推。遂至譴罷八朔之內兩道此豈重藩任恤民弊之意乎。繡衣廉問。必擇侍從之公明綜核者。法意有在。暗行之時。廉探旣詳。而出頭之後。更加査究。然後上聞。尙患其虛實之相蒙。而至於向來。或有特遣宣傳官廉問之擧。彼旣與御史有異。不得出頭査實。但以所聞於民間者。直爲上徹。安保其眞僞之不相混乎。亦願留意焉。外方上納之際。京司情債。近年以來。徵索倍加。外方之誅求於民間者。因此而侵廣。殘戶一年之費。或過十金。貽弊滋多。而事關京司之故。道臣不得裁抑。守令惟務奉承。此等鎖細。不足上煩天聽。而顧其爲弊。則實爲小民難支之一端。明飭有司。痛加釐正焉。蔭官十窠之輪差。實是振淹滯之至意。而初未嘗的指某官。定爲文窠。故文官旣遷之後。則還差蔭官。文參下之司果出六者。無所區處。尙多淹滯。此豈當初變通之意乎。臣謂宜一如 廟社令三曹郞例。以某官十窠。定爲文窠。俾無隨意予奪。有始無終之弊焉。近來法禁解弛。至於昨日捕校事而極矣。武監之奉命。闕外咫尺之地。浪藉毆打。裂破衣冠。此實莫大之變怪。其在嚴國體立紀綱之道。不可不痛加重繩。當該大將。亦不可不各別嚴處。而第念掖隸之奉命。若無明白之標驗。只憑其口傳。則一經此事之後。安知無憑藉犯禁之弊乎。亦宜嚴加檢束。以杜後弊焉。批以。所陳諸條。袞闕時弊。言皆切近。當思有改無勉之道。討逆事。前後章奏之批。已悉之矣。昨年逋糴事。爾言甚是。自廟堂措辭嚴關。另飭各道。俾無惠未究之歎。京司誅求之弊。足係小民難支之端。各令所司。嚴加檢束。蔭官十窠之輪差文臣。未嘗指的某窠。定爲文窠者。當初定制。煞有商量者。蓋官制。文臣元無不爲之窠故也。捕將事。已諭於大臣儒臣擧條之答矣。奉命掖隸之因此憑藉犯禁。可謂先事之慮。欲爲嚴加防戢者也。
정조 3년 · 강
命罪人李宜蕃。依草記施竹。
정조 3년 · 목
刑曹啓言。罪人李宜蕃罪狀。論理稟處事命不矣。罪人宜蕃。情狀之絕悖至凶。實有浮於大成。其所勘律。似無異同。而宜蕃則初因金萬太之還索前日所給媒錢。遽生不給之計。轉相鬪毆。終至戕殺之境。此與強盜之殺人而奪財有間。故當初勘律。以鬪毆故殺人論斷者。似以此也。今又反復思量。且考律文。終不襯合於不待時之律。請依例三覆擧行。敎以。昨日云云之敎。以大成事彷彿宜蕃之故。更令論理稟處矣。觀此草記。卿等儘有所見。深得議讞之體。依此施行。
정조 3년 · 강
命殺獄罪人業伊等。依律。式連減死定配。疏批添書罪人尙光澤。更査啓聞。
정조 3년 · 목
竝因刑曹。宜寧縣殺獄罪人官奴業伊。江東縣殺獄罪人黃起宗。海州殺獄罪人李宜蕃三覆啓目。竝敎以。依律。又因江界殺獄罪人居士式連三覆啓目。敎以。罪人式連。殺人之跡。則雖甚昭然無疑是乃。蓋此致斃。殆近邂逅。且其起鬧。由於潛奸。原究其情。合施傅生之典。減死定配。又因疏批添書罪人尙光澤三覆啓目。敎以。僉議旣有異同之見。其在重死刑之道。不可遽然置法。筵臣之奏。自本曹謄書一通。下本道。令道臣更爲詳査啓聞。
정조 3년 · 목
予曰。今日啓覆。所活不多。予心終日甚不樂矣。有防曰。獄情旣無疑端。則雖不得不置之當死之科。而渠輩亦豈有冤乎。予曰。積年文案。端緖不一。其於憑考議讞之際。或有一毫差錯。則人之生殺。於是判焉。是豈不重難乎。有防曰。文書考覈極難矣。
정조 3년 · 강
遣承旨。詣 永陵奉審。
정조 3년 · 강
命明日。承旨詣 宗廟　永禧殿　景慕宮。奉審摘奸。仍詣 元陵奉審。 永祐園一體奉審。
정조 3년 · 목
敎曰。明日傳 香後。同副承旨馳詣 宗廟　永禧殿　景慕宮奉審。祭物祭井看審。諸執事進排官摘奸。仍詣 元陵奉審。 永祐園一體奉審。祭物看審等事。亦如 廟殿宮例爲之。
정조 3년 · 강
遞承旨李鎭衡。以朴祐源代之。
정조 3년 · 목
敎曰。左承旨許遞。前望單子入之。又敎曰。新除授承旨。待下批牌招察任。
정조 3년 · 강
命堂后日記。三朔內修納。
정조 3년 · 목
承旨鄭民始啓言。近來堂后日記。多不趁卽修入。或於考出之際。每患苟艱。此後則各別申飭。必於三朔限內。請使之修納。從之。
정조 3년 · 강
命承旨朴祐源更招入直。
정조 3년 · 목
因祐源牌不進罷職傳旨。敎以。無他可引之事。有何難進之端乎。揆以處義。誠涉未安。從重推考。更爲牌招入直。
정조 3년 · 목
予曰。下番翰林出去。赤裳山城形止案持入。檢閱鄭東浚曰。下番翰林。例不得出去。故敢達矣。予曰。然則上番出去持入可也。徐龍輔持入。予曰。 御製册名。多爲誤書。其所修整。極爲麤雜。不成貌樣。可謂駭然矣。
정조 3년 · 강
重推前翰林李信祜。
정조 3년 · 목
敎曰。史庫曝曬。何等愼重之事。而今夏赤裳山城形止案。適此取考。元不成樣。不但字畵莫卞。 御製册子名號誤書者。又甚夥然。事之駭然。莫此爲甚。其時史官。雖已出六。不可不釐正。前翰林李信祜從重推考。誤書處。其令來詣朝房。修正以納事申飭。
정조 3년 · 강
命罪人金奉鎭等。加刑得情。
정조 3년 · 목
因刑曹僞造罪人金奉鎭。御寶僞造罪人朴★(王+善)。殺獄罪人李千奉加刑啓目。竝敎以。更加嚴刑。期於得情。又因御寶僞造罪人金龍河。殺獄罪人金光點加刑啓目。竝敎以。依前判付。更加嚴刑。期於得情。又以印賊奴德基。則依前照律。明年啓覆時稟處。而干連。則請從輕重勘處。允之。
정조 3년 · 강
遣承旨。詣 毓祥宮　延祜宮　懿昭廟。奉審摘奸。
정조 3년 · 강
召見奉審承旨徐有防于誠正閣。
정조 3년 · 목
永陵奉審後入來也。○予曰。注書持此。 祭報府出去。招致吏曹書吏。獻官以下諸執事。一一整齊後。傳　香事分付。
정조 3년 · 목
予曰。注書出去。今日傳 香時。獻官以下諸執事。果能一一整齊後。傳 香乎。知入。假注書柳文養出問入奏曰。盡爲整齊後。傳 香云矣。予曰。注書出去。 元陵奉審承旨。尙無消息。使之催促。禮房承旨入侍。上注書入侍事分付後。爾則馳詣 孝徽宮。 祭物祭器看審。諸執事進排官摘奸以來。予曰。注書出往 孝徽宮。進排官諸執事摘奸以來。禮房承旨及上注書入侍事。分付可也。
정조 3년 · 목
敎曰。莫重傳命。注書推以紛擾爲事。專不誠勤。承宣入侍事。傳命出去後。不傳而入。旋無去處。事之寒心。莫此爲甚。假注書柳文養爲先從重推考。自堂上後勿如是之意。另加嚴飭。
정조 3년 · 강
命金吾輕囚竝放。
정조 3년 · 목
敎曰。日寒如此。金吾時囚中輕囚。竝放送。
정조 3년 · 강
詣 孝徽宮。行 晝茶禮。
정조 3년 · 강
命大提學黃景源更爲牌招。
정조 3년 · 목
政院。以景源四牌不進啓稟。敎以。揆以分義。何敢若此。更爲牌招。
정조 3년 · 목
予曰。注書出去。今日守令下直者幾人乎。知入。注書柳文養出問後入奏曰。咸從府使沈念祖。泰川縣監朴漢奎二人云矣。予曰。注書出去。問以昨日傳敎之下。獨江界府使之不爲下直。何故也。文養出問後入奏曰。問諸通禮院書員。則不知其不入來之故云矣。予曰。注書出去。招致吏曹守令次知書吏。詳問其委折知入。文養出問後入奏曰。昨日傳敎。出於二更量。而因近來夜禁之至嚴。待罷漏知委於三守令家矣。兩守令先爲入來。而江界府使今方入來云矣。予曰。注書出去分付。以昨有下直守令。皆令明日辭朝之敎。則江界府使之今方入來云者。事關紀綱。守令次知書吏。自本院科治。問其委折以入。文養分付還入。予曰。注書出去。問以特敎之下。守令不爲下直。而職在該房。尙無請推之擧。何故也。知入。文養出問後入奏曰。該房承旨以爲。方欲請推之際。有守令次知書吏科治之命。詳知其委折。而欲爲啓辭。故有此遲延。致勤提敎。惶恐待罪云矣。予曰。注書出去。該房承旨當爲處分。請推啓辭勿爲之意分付。
정조 3년 · 강
遞判敦寧具允鈺。
정조 3년 · 목
敎曰。判敦寧具允鈺。方帶劇務。本職許遞。
정조 3년 · 강
以洪樂春爲判敦寧。
정조 3년 · 목
敎曰。奉朝賀謝事之後。今因私覿。見此重臣。予之心因切感舊。而況未施於此重臣乎。念子之功。惜子之去。宜有寓意之道。知敦寧府事洪樂春。陞授本府判事。
정조 3년 · 강
遞承旨鄭民始。以徐有慶代之。
정조 3년 · 목
敎曰。都承旨不爲仕進云許遞。前望單子入之。
정조 3년 · 강
命江界府使尙不下直委折。問于該曹以啓。
정조 3년 · 목
敎曰。昨有下直守令。皆令今日辭朝之敎。而獨江界府使柳戇。尙不下直之故。問其委折。方欲入來云。而日已晏朝。尙無動靜者。事體不但駭然。拜辭亦於食後爲之乎。今日國綱。將爲此輩所壞了。予亦末如之何矣。事涉乖常。自政院。爲先以此委折。問于該曹以啓。
정조 3년 · 강
重推吏曹參議鄭元始。承旨徐有防。大提學黃景源。
정조 3년 · 목
政院啓言。江界府使柳戇。尙不下直之故。問其委折以入事命下矣。問于吏曹。則以爲。査問委折於本曹上直書吏及使令等處。則以爲。未下直守令辭朝之命。下於昨夜二更。以夜禁不得知委。罷漏後始爲持牌知委於江界府使處云矣。敎以。柳戇之家。在數十里外乎。沈念祖朴漢奎之所及期聞知者。獨戇也不知乎。該曹査奏。殆涉曲循。當該堂上從重推考。○敎曰。分置六房。蕫礪百司。其職固何如。而爲承宣者。不能察一守令事。致煩提敎。近日政院之溺職皆如是。殊極可悶。該房承旨爲先從重推考。又敎曰。近日大提學之違牌。多至五六牌。少不下三四牌。徒損朝綱。又傷事面。然而跋文製進。凡例撰成之事。不容許久遲滯。大提學黃景源從重推考。更爲牌招。
정조 3년 · 목
以李鎭衡爲右尹。
정조 3년 · 강
命假注書柳文養。刊名仕版。
정조 3년 · 목
政院啓言。入啓文書。何等愼重。而前後申飭之下。又爲誤書。當該注書請推考。敎以。所爲極爲慌亂。每以此屢勤飭敎。則此等微細事。亦焉敢乃爾。況於今夏。以傳旨事傳敎。尤何等嚴截。則如渠末官。如是無忌乎。若不明示好惡。則其如培養小官。作成新進之義。果安在哉。假注書柳文養刊名仕版。
정조 3년 · 목
予曰。差使員守令使之入侍。金化縣監宋煥周。三登縣令李宅源。長水縣監金載七。比安縣監金翼均。居山察訪閔愿進伏。予敎煥周曰。本邑穡事何如。煥周曰。豐年矣。予曰。豐年亦有差等。不可混備。果何如。煥周曰。各穀盡爲大豐矣。予曰。還穀捧幾何。煥周曰。捧折半矣。予曰。何時上來乎。煥周曰。上來爲五日矣。予曰。以何事上來。煥周曰。以藥材進上差員上來矣。又敎宅源曰。年事何如。宅源曰。豐年矣。予曰。堇爲免歉耶。各穀盡爲登熟耶。宅源曰。各穀盡爲豐登矣。予曰。還穀捧幾何。宅源曰。已捧四分之三矣。予曰。舊還爲幾何。宅源曰。舊還則無矣。予曰。有民瘼乎。宅源曰。無可達者矣。又敎載七曰。年事何如。載七曰。豐年矣。予曰。舊還爲幾何。載七曰。壬午年舊還外。無之矣。予曰。有民瘼乎。載七曰。無矣。又敎翼均曰。年事何如。翼均曰。各穀盡爲大豐矣。予曰。還穀捧幾何。翼均曰。捧折半矣。予曰。舊還爲幾何。翼均曰。戊戌舊還。爲三千石矣。予曰。最久舊還爲幾何。翼均曰。合最久舊還。則爲八千餘石矣。予曰。舊還使之分數捧上。其間若已盡捧。則汝當何以爲之。翼均曰。捧新還後。當捧舊還。故似未及捧舊還矣。予曰。雖或始捧。當不過於分俵之數耶。翼均曰。必不過其數矣。又敎愿曰。本驛有何弊端乎。愿曰。無矣。予曰。驛馬爲幾匹乎。愿曰。三百九十九匹矣。予曰。上中下各爲幾匹。愿曰。上等三十二匹。中等一百五十三匹。下等二百十四匹矣。予曰。驛奴爲幾名乎。愿曰。一萬六千六十餘名矣。予曰。婢貢則不捧乎。愿曰。特敎除減之後。不捧矣。予曰。驛婢點考爲之乎。愿曰。不爲點考。而使其夫錄名來納矣。
정조 3년 · 강
兵曹參判李普行陳疏自引。乞遞惠局之任。踏啓字。
정조 3년 · 목
疏略曰。臣性本戇愚。言不知裁。偶因承宣之請推。轉成事端。以至彼此交章。咎自臣始。罪實難逃。問備薄勘。亦出恩貸。官秼不改。私義莫伸。自惟情勢。愈益惶隕。至於惠局兼銜。前日申籲。便歸例讓。其在義分。尤所未安。而伏聞。日昨大臣筵奏。特擧臣名而爲請。此蓋出於量其人重其任之意。而爲朝廷事體也。顧臣去就。於是乎不可一味淹延。終始仍冒也明矣。將臣所帶惠局之任。特許鐫免焉。
정조 3년 · 강
副修撰李命勳疏陳母病徑出。批許救護。
정조 3년 · 강
奉敎徐龍輔陳疏乞遞春秋兼銜。批下該曹稟處。
정조 3년 · 목
龍輔與其伯父都承旨有慶。有春秋兼銜應避之嫌也。
정조 3년 · 목
兵曹啓言。延安府使洪元燮。白川郡守權中立。康翎縣監李宗魯。登山僉使羅星五。龍媒僉使鄭秀英等。所屬各邑鎭。今秋操時軍器執頉。罪各杖八十。鄭秀英則軍器執頉及試射無分。從一科斷。杖八十收贖。公罪施行。而吾義浦僉使崔恒奎。旣已渰死勿論。白翎僉使白師誾。已爲遞歸。請發緘取招。允之。敎以。洪元燮權中立。功減一等。
정조 3년 · 강
命洪奉朝賀祥期在近。錢木米輸送事分付。
정조 3년 · 목
敎曰。高陽洪奉朝賀祥期在近。錢參佰兩。木參同。米拾石。輸送內需司事。分付賑恤廳。
정조 3년 · 강
戶曹判書金華鎭上疏乞遞。仍陳餉廳事。賜批。
정조 3년 · 목
疏略曰。度支重任。一味尸素。徒竊廩祿。每自循省。如負大何。況臣賤疾。有非時月所可供職。亟賜鞶禠之恩。臣病如此。旣無登筵之路。所欲稟裁者。不得不附陳焉。餉廳事。旣承釐正之敎。而蓋自本廳創設以來。前後所劃付者。旣屯土七千餘結。而目下收稅。未滿二千結。事之無實。寧不寒心。四五年來。雖有稅額酌定之事。一年所捧。不能當一年之用。今若無別般變通。遷就因循。則顧其勢如水益下。將無收拾。臣意爲先嚴飭守令。考案踏驗。修報其陳起成册後。發遣郞廳。抽栍摘奸。或以有爲無。以起爲陳之處。隨其現發。論以隱結犯用之律。則爲守令。孰敢不一心奉公乎。若其納稅之規。一依宮結有無土及均廳隱餘結徵稅之法。作米處使之船運。作木處使之陸運。一體入錄於每年收租案。趁限上納之意。嚴立科條。成出節目。本廳之管束不懈。列邑之奉行惟勤。則一年二年。不患稅納之不裕。支放之不足。夫然後。都監軍物恒式。每年所餘。次次儲蓄。作爲封不動。則不時軍需之別下者。亦足隨時措辦矣。此非舊法之更張。而其間利害。不啻較然。不如是矯弊。則雖屬之地部或訓局。恐未有實效也。下詢廟堂而進退焉。水運判官之厥初創置。槪爲嶺底諸郡湖西野邑稅穀運納而設也。一自嶺底作木之後。卽今所捧納者。不過湖西七邑。而逐年未收。轉成積逋。十餘年之間。厥數不貲。此其弊。不在該邑而在運判者多是年限已滿。又無解由拘礙之故。罪無可徵。爲弊至此。今若以本道守令。輪定差員。年年運納。一如牙山之法。而水運判官。革之固可也。其或判官不可革。則必以年少勤幹之人。另擇差遣。觀其勤慢。有所勸懲。解由拘礙。亦如守令之例。則其在運漕之政。庶或不至如前日之疏虞。竝乞下詢而裁處焉。批以。度支重任。何可輕遞。疏陳事。下廟堂稟處。卿其勿辭行公。
정조 3년 · 강
行晝講于誠正閣。特進官鄭光漢。知經筵李福源。承旨金夏材。玉堂李儒慶嚴思晚。假注書李錫夏。兼春秋金健修。史官鄭東浚。安川君烓。副護軍鄭胄新。
정조 3년 · 목
予曰。李普行上疏踏啓字。此是無前例之事。該房事當稟請。而何不爲之耶。承旨徐有慶曰。臣則惶恐待罪矣。予曰。何必待罪耶。
정조 3년 · 강
大司諫徐有元疏陳母病乞遞。批許救護。
정조 3년 · 강
左參贊黃景源陳疏自引請勘。賜批。
정조 3년 · 목
疏略曰。臣伏見聖旨。以璿源譜略跋文及 列聖誌狀凡例。令臣卽爲製進者。今臣年老。神精銷鑠。不足以應旨撰述。然苟無自來情勢。則顧何敢不謝恩命進文字乎。臣猥蒙 先大王特達之恩。擢授文衡。榮寵過分。被人中傷。於今已十四歲矣。臣不敢追訟往事。而今殿下。日日召臣。不知趨走。臣罪當誅也久矣。亟降明命。削臣文衡之職。勘臣積逋之罪。批以。卿毋庸更辭。卽速行分。
정조 3년 · 강
命罪人安七金等。嚴刑得情。
정조 3년 · 목
刑曹啓言。罪人安七金。刺殺金得龍事。嚴訊而終不就服。請更加嚴刑。期於得情。又以罪人金廷周。以僞造關文事。累次嚴訊。終不吐實。請更加嚴刑。期於得情。竝敎以。情狀極爲凶獰。各別嚴刑。期於得情。又因僞造罪人金奉鎭。殺獄罪人李千奉。御寶僞造罪人朴★(王+善)金龍河李光點加刑啓目。竝敎以。各別嚴刑。期於得情。
정조 3년 · 강
遞承旨朴祐源。以李鎭衡代之。
정조 3년 · 목
敎曰。今日不爲仕進云。右副承旨朴祐源今姑許遞。前望單子入之。又敎日。承旨係是夙夜之任。不容暫曠。則有難等待其交龜之遲滯。開城留守望。卽爲擬人。
정조 3년 · 강
以宋文載爲開城留守。備薦也。
정조 3년 · 강
王大妃殿誕日陳賀時。命婦朝賀。命置之。
정조 3년 · 강
命冬至陳賀權停。
정조 3년 · 강
左議政洪樂純陳箚自列。賜批。
정조 3년 · 목
箚略曰。臣待罪藥院。當此靜攝之日。固宜蕫飭醫官。嚴束院吏。使不敢一毫放過。伏見夜下傳敎。此屬之罪。可勝言哉。招問之下。不卽趨對。慢忽懈怠。安敢乃爾。臣以一院都提。苟能率勵。則此輩無嚴。豈至於此。凡設置提擧與都提擧也。提擧主其務。都提擧總其綱。院中之事。皆都提之責也。今也醫官至於科治。提擧至於問備。而獨於都提。特以大臣之故。有罪無勘。是豈私分之所安。滿心慚悚。之無以自措。伏乞亟賜處分。批以。藥院事。可謂無如之何矣。醫頑吏悍。奉公毫無畏罪之意。此數十年內痼弊也。厥故無他。皆是堂上昵人私隸之致。爲堂上者。未免反護而然也。今秋以前。猶賴束濕。至于今又復蕩然。昨夜事。特不過一事也。卿等須加痛革此習。然後庶存官府貌樣。以是望之。箚引過矣。卿其安心。勿爲控辭焉。仍命遣史官傳諭。
정조 3년 · 강
命靑城尉沈能建。綾城尉具敏和敍用。
정조 3년 · 목
敎曰。雖以今日候班觀之。只有錦城尉一人。殊覺零替。罰亦施矣。靑城尉沈能建。綾城尉具敏和。傡給牒敍用。
정조 3년 · 강
遞差修撰李顯永。
정조 3년 · 목
因再牌不進罷職傳旨。敎以。今則徒損體貌。以遞差傳旨捧入。
정조 3년 · 강
命逐虎軍撤罷。大將退去。
정조 3년 · 목
敎曰。當此嚴沍。逐虎軍之逐日墻外搜捕。殊甚矜悶。自今日撤罷。今聞承旨之言。大將尙在闕下云。亦爲退去事分付。
정조 3년 · 강
勘放時囚李身晦。
정조 3년 · 목
義禁府啓言。時囚李身晦杖八十收贖。奪告身三等。請放送。允之。敎以。如有功議。各減一等。
정조 3년 · 강
社稷祈穀祭。命躬行。
정조 3년 · 목
因禮曹取稟。有是命。
정조 3년 · 강
承旨金勉柱疏陳母病乞遞。批許救護。
정조 3년 · 강
命前監役尹東美鳴鼓。令攸司御處。
정조 3년 · 목
兵曹啓言。今日前監役尹東美。自敦化門入。鳴申聞鼓事。當下該曹推問。而係是朝官。請令攸司御處。又啓言。今日廣州居趙召史稱姓女人。自敦化門入。鳴申聞鼓。請下該曹稟處。竝允之。
정조 3년 · 강
內弓房弓子年例等第時。別軍職以下施賞有差。
정조 3년 · 목
敎曰。內弓房弓子年例等第時。別軍職姜五成片箭二中。依例加資。武藝別監兼司僕朴枝萬二中。亦爲依例。直赴殿試。又敎曰。內弓房弓子年例等第時。扈衛軍官閑良李永植柳葉箭一巡四中。金天夢三中四分。竝依例直赴殿試。禁軍出身洪梜三中四分。似當邊將除授。而聞是宣薦云。待準朔相當職調用。前正憲李載弘三中五分。加資。
정조 3년 · 강
召見輪對官于誠正閣。仍行召對。承旨金夏材。玉堂權以綱朴天行。假注書李錫夏。兼春秋金健修。史官鄭東浚。
정조 3년 · 목
講陸宣公奏議。○天行曰。聞近年以來。均廳貿米。例就庫中之米。增價貿取於貢人處。此雖便儲蓄之意。都民生計。專在巿直之登降。又在於貢役價之逐等計給。而一自以錢給貢之後。巿直日漸翔踊。民情未免渴急。臣謂今後。則該廳庫貿米之規。永加禁斷。然後庶爲都民支保之一端矣。予曰。所奏正合予意。方欲另下傳敎。依此分付。令該衙門參量擧行可也。又敎曰。下番儒臣所奏誠好矣。日前使之摘奸米㕓。則巿直之登踊。已過一錢云。今則都民無豐歲之樂矣。天行曰。貢人獨以爲利。而都民皆被其害矣。
정조 3년 · 강
命均廳貿米。俾有濶狹。
정조 3년 · 목
承旨金夏材啓言。下番儒臣所奏。誠中時弊矣。一自均廳貿米之後。巿價踊貴。民不知豐歲之樂。自今明飭有司。俾有濶狹之道然後。都民可蒙實惠矣。從之。○敎曰。玆事前此欲爲提敎。使之往審米㕓。則秋後一包踊價。其數不些。雖知惠局此擧。出於嗣歲之憂。而不可無濶狹之政云矣。又於講席。旣有筵臣之奏。豈可徒從其言。不改其弊乎。貢等之不以本色米上下者。在貢人雖無所失。在都民必有豐歲不如歉年之歎矣。且儲貢等當給之米。雖與料販有異。若其官榷其利。民受其弊。固自如矣。況荐凶之餘。今歲幸不至大歉。而都民又不得樂歲之飽。是誠不忍人之政也。以此意分付給貢衙門。須悉此意。莫或膠守儲穀之例。俾都民得無咨嗟之怨。
정조 3년 · 강
命諸承旨推考。金勉柱追省記入直。朴天行呈辭勿施。
정조 3년 · 목
敎曰。近來政院。古規掃如。惟是四入一出之規。猶謂之至今存。則未準做度之下位。無端申退。而許多右位。未嘗有執言者。諸承旨推考。此雖小事。卽是愛其禮之意也。同副承旨金勉柱亦爲推考。卽爲牌招。追省記入直。又敎曰。今日。賓廳講書日次。該房承旨將至闕參。而不請牌招。近者玉堂番次苟簡。行公館官。無故請告。而曲循捧單。俱非院長之責乎。都承旨徐有慶從重推考。該房承旨金勉柱卽爲牌招擧行。修撰朴天行呈辭勿施。亦卽牌招察任。
정조 3년 · 강
景慕宮臘享祭省牲省器。命親臨磨鍊。
정조 3년 · 강
命趙重澤分揀放送。
정조 3년 · 목
御營廳啓言。去夜二更量。司譯院正趙重澤。犯夜被捉。依例移送該府。敎以。日寒如此。滯囚可悶。分揀放送。
정조 3년 · 목
予曰。山林隱卒謄錄中。有可攷之例乎。祐源奉進謄錄抄啓曰。故贊成朴弼周。故執義宋能相。皆是可攷之例。而第其官位。有稍尊稍卑之分。其他無相當可攷之例矣。
정조 3년 · 강
施卒參判金亮行隱卒之典。
정조 3년 · 목
敎曰。已自初筵。雖知衰病。不料遽聞卒逝之報。予庸衋傷。隱卒之典。不可視同常例。卒參判金亮行家原致賻外。參酌加數。令該曹攷例擧行。又敎曰。觀此謄錄抄啓者。與故贊成朴弼周。資不及數階。宜有差等。又與故執義宋能相之例太少。就其中自該曹裁量磨鍊輸送事。分付。
정조 3년 · 강
左議政洪樂純箚請經筵兩司罷職。賜批。